Nóg ’n plaasmoord ruk VrystaatJohan Prinsloo (Foto: Verskaf) Die gemeenskap van Koppies in die Vrystaat is geruk nadat ŉ boer in dié distrik Dinsdagoggend op ŉ kleinhoewe vermoor is. Dit is die derde plaasaanval binne ŉ dag se tyd in die Vrystaat. Volgens brig. Motantsi Makhele, polisiewoordvoerder, was Johan Prinsloo (73) en sy plaaswerkers omstreeks 07:30 met dagtake op die plaas besig toe ŉ gewapende man op hulle geskree en lukraak skote begin afvuur het. “Prinsloo en sy werknemers het vir skuiling gehardloop, waarna die man nog ŉ skoot afgevuur het. Nog skote het gevolg en Prinsloo is in die proses getref,” bevestig Makhele. “Nooddienste en die polisie is later na die toneel ontbied, waar hulle Prinsloo leweloos op die grond aangetref het. Hy is op die toneel dood verklaar.” Voorlopige ondersoeke dui daarop dat niks van die kleinhoewe gesteel is nie. ŉ Saak van moord is aanhangig gemaak. Een van die vier verdagtes is ŉ paar ure later op ŉ kleinhoewe digby Prinsloo sŉ aangekeer. Dié verdagte was gewapen. “Lede van die polisie, ’n plaaslike sekerheidsmaatskappy en die buurtwag het die verdagte genader. Hy het in die beboste veld ingehardloop en op hulle begin skiet. Die lede het teruggeskiet en die verdagte raakgeskiet. Hy is later deur paramedici dood verklaar.” Die oorblywende drie verdagtes word nog gesoek. “ŉ Pistool en twee magasyne is langs die verdagte se liggaam gevind. Sy identiteit is nog nie bekend nie.” Volgens Makhele het die verdagte tatoeëermerke op sy linker‑ en regterarm waarop onderskeidelik “3M4 Jonas Mosola” en “Diphoso” geskryf staan. “Dit kan moontlik help sodat ons familielede van die man kan opspoor.” Die onafhanklike polisie-ondersoekdirektoraat (Opod) is van die skietery in kennis gestel en gaan die verdagte se dood ondersoek. Enigiemand met meer inligting wat tot die inhegtenisneming van die oorblywende verdagtes kan lei, kan sers. Kagiso Mere by 076 715 1597 of kapt. Theresa Lategan by 071473 5672 kontak. Die Stop Misdaadnommer kan ook by 08600 10111 geskakel word.